Beskuldigde het homself in sel probeer ophang, hoor hof | Netwerk24
Beskuldigde het homself in sel probeer ophang, hoor hof
Deur Christiaan du Plessis 07 September 2018 18:02
Donovan McInnes, wat tereg staan weens die moord op sy meisie in Pretoria, het homself twee keer om die lewe probeer bring op die toneel waar sy na bewering verwurg is.
Kort voor sy eerste hofverskyning het hy homself ’n derde keer om die lewe probeer bring deur homself in die aanhoudingselle te probeer ophang.
Adéle Bezuidenhout Foto: Facebook
Dít is van die getuienis wat Vrydag in die landdroshof in Pretoria in McInnes (31) se borgtogaansoek aan die lig gekom het. Hy staan tereg op die moord op sy vriendin, Adéle Bezuidenhout (32).
McInnes se ma het voor haar seun se verskyning in die hofbanke gesit en hoorbaar geneurie. ’n Toe Bybel was langs haar op die bank.
Bezuidenhout se lyk is op 18 Augustus in die hoofslaapkamer van haar huis in die Rietvlei-Ridge-landgoed suid van Pretoria gekry. McInnes is kort daarna op die toneel in hegtenis geneem.
Dit het Vrydag in die hof aan die lig gekom dat Brian Rees, McInnes se swaer, teen hom gaan getuig. McInnes het tot en met sy arrestasie by Rees en sy gesin in Midrand gewoon.
Kgiso Ronchu, die staatsaanklaer in die saak, het Rees en ander staatsgetuies se beëdigde verklarings aan die hof voorgelees.
Luidens die ondersoekbeampte in die saak se verklaring het McInnes homself twee keer op die toneel probeer doodmaak nadat Bezuidenhout dood verklaar is.
“Hy het ’n glas gebreek en sy keel in die badkamer probeer sny en daarna het hy homself weer in die kombuis probeer doodmaak.”
Luidens dieselfde verklaring het McInnes homself kort voor sy eerste hofverskyning in die aanhoudingselle probeer ophang.
“Die staat staan borgtog teen omdat die beskuldigde duidelik ’n gevaar vir sy eie veiligheid inhou en omdat hy ’n vlugrisiko is,” het Ronchu gesê.
Die staat staan borgtog teen omdat die beskuldigde duidelik ’n gevaar vir sy eie veiligheid inhou en omdat hy ’n vlugrisiko is.
Rees sê in sy beëdigde verklaring hy wil nie hê McInnes moet langer in sy huis bly nie.
McInnes het hom die oggend van Bezuidenhout sy dood gebel en hom gevra om na die huis te kom. Rees het met sy aankoms daar die ambulans gebel.
McInnes se regsverteenwoordiger, JP Venter, het gesê sy kliënt sal by sy oom in Kempton Park gaan woon indien borgtog toegestaan word.
Venter het gevra vir uitstel sodat sy kliënt ’n bykomende beëdigde verklaring kan indien. Volgens Venter is hulle eers kort voor die verskyning daarvan ingelig dat staatsgetuies se getuienis voorgelees gaan word.
Die versoek om uitstel is toegestaan.
Venter het vroeër McInnes se oorspronklike beëdigde verklaring voorgelees. McInnes beweer in dié verklaring dat hy lief was vir Bezuidenhout en dat hy sy eie lewe probeer neem het omdat hy nie die skok van haar dood kon verwerk nie.
Bezuidenhout het vier skoolgaande kinders met haar man, Stephan. Hulle was besig om te skei toe sy McInnes in Mei vanjaar ontmoet het.
Die saak is voorlopig tot 13 September uitgestel.
Meer oor: Pretoria | Selfdood | Moord
Moordbeskuldigde se verhoor uitgestel
Minnaar in hof ná moord op ma van 4